Prins Henrik indvier ord- og litteraturfestivalen med sine franske digte.

Der bliver fornemt royalt besøg ved åbningen af Ordkraft, da Hans Kongelige Højhed Prinsgemalen d. 18. april indvier festivalen med oplæsning af digte fra sin seneste digtsamling. Prins Henrik læser op på sit modersmål fransk, men digtene er oversat og vil efterfølgende blive fortolket af teaterchef Morten Kirkskov. - Vi er glade for, at Prinsgemalen vil deltage i åbningen af Ordkraft, så publikum får lejlighed til at stifte bekendtskab med ham. Og så synes vi ærligt talt, at den kongelige deltagelse er med til at kaste glans over åbningen og understrege, at Ordkraft-festivalen er en stor begivenhed, siger Ernst Trillingsgaard, der er medlem af Ordkrafts bestyrelse. Efter åbningen af Ordkraft skal Prins Henrik besøge Kunsten og Michael Kviums udstilling, inden Aalborgs borgmester Henning G. Jensen er vært ved en middag i Aalborg Kongres og Kultur Center.